KOMISIJOS REGLAMENTAS (EB) Nr. 356/2005
2005 m. kovo 1 d.
nustatantis išsamias pasyviųjų žvejybos įrankių ir sijinių tralų ženklinimo ir identifikavimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (1), ypač į jo 5 straipsnio c punktą ir į 20a straipsnio 3 dalį,
kadangi:
(1)
Reikia vykdyti žvejybinės veiklos, ypač tam tikrų techninių apsaugos priemonių, kuriomis, inter alia, nustatomi tinklo akių dydžiai, žvejybos laikotarpių apribojimai ir prireikus kitos pasyviųjų žvejybos įrankių savybės, priežiūrą ir tikrinimą. Tuo tikslu žvejybos laivuose naudojami žvejybos įrankiai turėtų būti lengvai identifikuojami ir patikrinami. Siekiant užtikrinti šių reikalavimų laikymąsi, turėtų būti nustatytos išsamios tam tikrų Bendrijos vandenyse naudojamų žvejybos įrankių ženklinimo ir identifikavimo taisyklės.
(2)
Reikia, kad būtų uždraustas žvejybos įrankių, kurie neatitinka šiame reglamente nustatytų reikalavimų, naudojimas ir įrankių, kurie neatitinka tam tikrų reglamento nuostatų, gabenimas laive tam, kad šis reglamentas būtų tinkamai įgyvendintas.
(3)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Turinys - tema
Šis reglamentas nustato išsamias pasyviųjų žvejybos įrankių ir sijinių tralų ženklinimo ir identifikavimo taisykles.
2 straipsnis
Taikymo sritis
1. Šis reglamentas yra taikomas laivams žvejojantiems Bendrijos vandenyse.
2. Šis reglamentas netaikomas 12 jūrmylių atstumu nuo pakrantės valstybės narės bazinės linijos.
3 straipsnis
Sąvokų apibrėžimai
Šiame reglamente vartojami šie apibrėžiami:
a)
„pasyvusis įrankis“ - tai:
i)
ūdos;
ii)
žiauniniai tinklai, pinklūs tinklai, sieniniai tinklai, dreifuojamieji žiauniniai tinklai, kurie gali būti sudaryti iš vieno ar daugiau atskirų tinklų sujungtų viršutiniais, apatiniais ir jungiamaisiais lynais ir gali turėti pritvirtintą plūduriuojantį ir navigacinį įrankį;
b)
„sijiniai tralai“ - tai tralai, kurie velkami autrigerio gikais.
4 straipsnis
Draudimas
1. Draudžiama žvejojant pasyviaisiais žvejybos įrankiais naudoti pagal šio reglamento nuostatas nepaženklintus ir neidentifikuotus plūdurus ir sijinius tralus.
2. Draudžiama gabenti laive:
a)
sijinio tralo sijas, ant kurių nėra pagal 5 straipsnį nurodytų išorės registracijos raidžių ir numerių;
b)
pagal 7 straipsnį žyma nepaženklintą pasyvųjį įrankį;
c)
pagal 10 straipsnį nepaženklintus plūdurus.
II SKYRIUS
SIJINIAI TRALAI
5 straipsnis
Įsipareigojimai dėl sijinių tralų
Žvejybos laivo kapitonas ar jo atstovas užtikrina, kad ant kiekvienos surinktos sijinio tralo sijos (ant sijos ar ant jos svarmens), gabenamos laive ar naudojamos žvejybai aiškiai būtų nurodytos laivo, kuriam ji priklauso, išorinio ženklinimo raidės ir numeriai.
III SKYRIUS
PASYVUSIS ĮRANKIS
6 straipsnis
Įsipareigojimai dėl pasyviojo įrankio
Žvejybos laivo kapitonas ar jo atstovas užtikrina, kad kiekvienas pasyvusis įrankis, gabenamas laive ar naudojamas žvejybai būtų aiškiai paženklintas ir identifikuotas pagal šio skyriaus nuostatas.
7 straipsnis
Identifikavimo nuoroda
Laivo, kuriam priklauso žvejybai naudojamas pasyvusis įrankis, korpuso esančios išorinio ženklinimo raidės ir numeriai ant kiekvieno minėto įrankio visada nurodomi:
a)
žymoje, pritvirtintoje iš abiejų pusių ant viršutinės pasyviojo įrankio pavaros;
b)
pasyviajam įrankiui esant ilgesniam kaip viena jūrmylė, ant viršutinės pasyviojo įrankio pavaros pritvirtintose žymose reguliariais atstumais, ne didesniais kaip viena jūrmylė, taip, kad jokia ilgesnio kaip viena jūrmylė pasyviojo įrankio dalis nebūtų palikta nepaženklinta.
8 straipsnis
Žymos
1. Kiekviena žyma yra:
a)
pagaminta iš tvarios medžiagos;
b)
saugiai pritaisyta ant įrankio;
c)
ne mažiau kaip 65 mm pločio;
d)
ne mažiau kaip 75 mm ilgio.
2. Kiekvienoje žymoje nurodytos raidės ir numeriai netrinami, nekeičiami ir yra įskaitomi.
IV SKYRIUS
PLŪDURAI
9 straipsnis
Įsipareigojimai dėl plūdurų
Žvejybos laivo kapitonas ar jo atstovas užtikrina, kad du įrankio galų nurodomieji plūdurai ir tarpiniai nurodomieji plūdurai, įtaisyti kaip parodyta priede, yra pritvirtinami prie kiekvieno pasyviojo žvejybai naudojamo įrankio ir yra išdėstyti pagal šio skyriaus nuostatas.
10 straipsnis
Identifikavimo nuoroda
1. Laivo, kuriam priklauso galinis ir tarpinis nurodomieji plūdurai, korpuso esančios išorinio ženklinimo raidės ir numeriai ant kiekvieno minėto plūduro nurodomi taip:
a)
raidės ir numeriai nurodomi kiek galima aukščiau virš vandens tam, kad būtų įskaitomi;
b)
paviršiuje, ant kurio jie yra nurodomi, išsiskiriančia spalva.
2. Ant kiekvieno nurodomojo plūduro nurodytos raidės ir numeriai netrinami, nekeičiami ir yra įskaitomi.
11 straipsnis
Virvės
1. Virvės, jungiančios plūdurus su pasyviuoju įrankiu yra pagamintos iš skęstančios medžiagos arba prie jų yra prikabintas svoris.
2. Virvės, jungiančios galinius nurodomuosius plūdurus su kiekvienu įrankiu yra pritvirtinamos įrankio galuose.
12 straipsnis
Galiniai nurodomieji plūdurai
1. Galiniai nurodomieji plūdurai yra išdėstomi taip, kad bet kada galima būtų nustatyti kiekvieną įrankio galą.
2. Galinio nurodomojo plūduro stiebo aukštis, matuojamas nuo plūdės viršaus, yra ne mažiau kaip 1,5 metro virš jūros lygio.
3. Galiniai nurodomieji plūdurai yra spalvoti, tačiau negali būti raudoni ar žali.
4. Kiekvieną galinį nurodomąjį plūdurą sudaro:
a)
viena arba dvi stačiakampio formos vėliavos, kurių ilgis yra ne mažiau kaip 40 centimetrų; kai ant to pačio plūduro reikia iškelti dvi vėliavas, atstumas tarp jų turi būti ne mažiau kaip 20 centimetrų, atstumas tarp vandens ir pirmos vėliavos yra ne mažiau kaip 80 centimetrų; to pačio tinklo galus žyminčios vėliavos yra tokios pat spalvos, kuri negali būti balta, ir tokio pat dydžio;
b)
vienas arba du žiburiai, kurie yra geltoni ir blykčioja kas penkios sekundės (F1 Y5s), ir kuriuos galima matyti ne mažiau kaip dviejų jūrmylių atstumu;
c)
plūduro viršuje esantis viršutinis ženklas, kuris yra ne mažiau kaip 25 centimetrų skersmens rutulys, pritvirtintas virš vieno ar dviejų švytinčių juostų, kurios yra ne raudonos ir ne žalios, ir yra ne mažiau kaip 6 centimetrų pločio; rutulio formos radaro atšvaitas gali būti naudojamas kaip plūduro viršūnėje esantis ženklas;
d)
ne mažiau kaip dviejų jūrmylių atstumu atsispindintys radaro atšvaitai.
13 straipsnis
Galinio nurodomojo plūduro pritvirtinimas
Galiniai nurodomieji plūdurai prie pasyviojo įrankio pritvirtinami taip:
a)
ant vakariniame sektoriuje (kompaso pusapskritimis nuo pietų per vakarus iki šiaurinės ašies), esančio plūduro yra iškeltos dvi vėliavos, įtaisytos dvi švytinčios juostos, du žiburiai ir žyma pagal 8 straipsnį;
b)
ant rytiniame sektoriuje (kompaso pusapskritimis nuo šiaurės per rytus iki pietinės ašies) esančio plūduro yra iškelta viena vėliava, įtaisyta viena švytinti juosta, vienas žiburys ir žyma pagal 8 straipsnį.
Žymoje nurodoma 10 straipsnyje pateikta informacija.
14 straipsnis
Tarpiniai nurodomieji plūdurai
1. Tarpiniai nurodomieji plūdurai pritvirtinami prie ilgesnio kaip 1 jūrmylė pasyviojo įrankio.
2. Tarpiniai nurodomieji plūdurai išdėstomi ne didesniais kaip 1 jūrmylės atstumais taip, kad jokia ilgesnio kaip viena jūrmylė įrankio dalis nebūtų palikta nepaženklinta.
3. Tarpiniai nurodomieji plūdurai pasižymi tokiomis pat savybėmis kaip ir galinis nurodomasis plūduras rytiniame sektoriuje, išskyrus tai, kad:
a)
vėliavos yra baltos spalvos;
b)
prie kiekvieno penktojo tarpinio nurodomojo plūduro yra įtaisytas ne mažiau kaip dviejų jūrmylių atsispindintis radaro atšvaitas.
V SKYRIUS
BAIGIAMOSIOS NUOSTATOS
15 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 1 d.